b'\n_START_ARTICLE_\nTallinna s\xc3\xb5jasadam\n_START_PARAGRAPH_\nTallinna s\xc3\xb5jasadam oli Peeter I poolt Tallinnas Tallinna lahes asutatud s\xc3\xb5jaline kaitserajatis, mis tegutses kuni 1857. aastani, kui Tallinn kaotas s\xc3\xb5jalise t\xc3\xa4htsuse meresadamana._NEWLINE_Tallinna s\xc3\xb5jasadama ehitust alustati 28. jaanuaril 1714 Venemaa tsaari Peeter I k\xc3\xa4sul kaitserajatisena P\xc3\xb5hjas\xc3\xb5jas, mille k\xc3\xa4igus Venemaa oli juba vallutanud Eesti- ja Liivimaa, kuid s\xc3\xb5jategevus j\xc3\xa4tkus veel Venemaal ja Ukrainas.\n_START_SECTION_\nPeeter Suure S\xc3\xb5jasadam\n_START_PARAGRAPH_\nTallinnas toimus 12. juulil 1912 Peeter Suure S\xc3\xb5jasadama nurgakivipaneku pidulik tseremoonia, kus osales ka keiser Nikolai II kaaskonnaga. Siis alustati s\xc3\xb5jasadama ehitamist, mis h\xc3\xb5lmas praeguse Miinisadama, Hundipea sadama, Paljassaare sadama ja Katariina kai.\n_START_SECTION_\nTallinna s\xc3\xb5jasadam Eesti Vabariigis\n_START_PARAGRAPH_\n1. aprillil 1927 moodustati Merej\xc3\xb5udude Baas ja S\xc3\xb5jasadam iseseisvate \xc3\xbcksustena, kuid alles 1934. aastaks suudeti l\xc3\xb5petada k\xc3\xb5ige olulisemad t\xc3\xb6\xc3\xb6d s\xc3\xb5jasadama v\xc3\xa4ljaehitamisel: ehitati l\xc3\xb5plikult v\xc3\xa4lja sadamakaid, ehitistesse toodi aurutorustik, veemagistraal ja elekter, ehitati kaks raudteeliini, remonditi ehitused ja sisustati, sh laevaremondit\xc3\xb6\xc3\xb6koda, torpeedode ja akude t\xc3\xb6\xc3\xb6koda, laod, suurt\xc3\xbcki-, miini- ja mehaanika \xc3\xb5ppeklassid, spordisaal ja pesumaja. 1940 koosnes Eesti Merev\xc3\xa4e Merej\xc3\xb5udude Baas \xc3\xbcld-, miini-, torpeedo-, suurt\xc3\xbcki-, tehnika- ja majandusjaoskonnast ning s\xc3\xb5jasadamast koos abilaevastikuga._NEWLINE_17. juunil 1940 kell 7.40 vallutas Punalipulise Balti Laevastiku valvevalitsuse koondpataljon Miinisadama ja laevastiku kasarmud Tallinnas. 25. juunil v\xc3\xb5ttis Balti Laevastik Tallinna S\xc3\xb5jasadama ametlikult \xc3\xbcle. Tallinna s\xc3\xb5jasadama baasil moodustati Balti laevastiku Tallinna s\xc3\xb5jamerebaasi Tallinna Peabaas._NEWLINE_Miinisadamast lahkus viimane Venemaa F\xc3\xb6deratsiooni s\xc3\xb5jalaev 31. augustil 1994. Eesti merev\xc3\xa4gi v\xc3\xb5ttis seej\xc3\xa4rel sadama t\xc3\xa4ielikult \xc3\xbcle.'